Urbanus, episcopus, servus servorum Dei, dilecto filio Humbaldo, abbati Sancti-Germani Autisiodorensis, salutem et apostolicam benedictionem. Nec novum, nec insolitum est quod benignitas apostolice sedis eos quos sibi fideles et devotos esse cognoscit propensiori affectu diligit, et ad indicium gracie specialis ipsos insigni aliquo ecclesiastici decorat honoris. Attendentes, itaque, fili abbas, et honestatem persone tue et monasterii tibi commissi religionem, ut et tu erga nos et romanam ecclesiam devocior semper existas, et alii qui viderint ad hoc idem exemplo tuo proficiant, personam et ecclesiam tuam speciali beneficio decrevimus honorandam. Usum itaque mitre et anuli tibi et pro te successoribus tuis regulariter substituendis, de apostolica benignitate concedimus, quibus in ecclesia tua precipius festivitatibus, matutinis et vesperis; in conciliis romanorum pontificum atque archiepiscoporum et episcoporum, si forte his te esse contigerit, libere de apostolice sedis auctoritate utaris. Ex quo utique beneficio et monasterium tuum debeat in religione proficere, et beatus confessor, cujus corpus in eo quiescit, in majori reverentia et honore ab omnibus habeatur. Datum Veronis, XII kalendas junii.